Veebruar 2009

Veebruar 2009, kroonika

2009. aasta veebruar algas pühapäeval ja lõppes 28 ööpäeva pärast laupäeval.

1. veebruar
 Islandi peaministriks kuni 25. aprillil 2009 peetavate erakorraliste valimisteni sai sotsiaaldemokraadist endine sotsiaalminister Jóhanna Sigurðardóttir.
 Venemaal Moskva Lunastaja Kristuse kirikus pühitseti ametisse Moskva ja kogu Venemaa patriarh Kirill.
 Jaapanis sooritas Japan Airlines esimese eduka proovilennu osaliselt biokütusel töötava lennukiga Boeing 747-300.
 Ameerika Ühendriikides Floridas Tampas peetud Ameerika jalgpalli hooaja finaalmängus Super Bowl XLIII võitis Pittsburgh Steelers Arizona Cardinalsi 27–23.
 Hispaania tennisist Rafael Nadal võitis meeste üksikmängus Austraalia lahtised meistrivõistlused tennises.
 Eestis alustas tööd Keskkonnaamet, mis moodustati Keskkonnaministeeriumi keskkonnateenistuste, Riikliku Looduskaitsekeskuse ja Kiirguskeskuse baasil. Ameti peadirektoriks sai Andres Onemar.
 Tallinnas leiti Vabaduse väljaku väljakaevamistel keskaegse keldri jäänused.

2. veebruar
 Iisraeli õhujõud ründasid Gaza tsoonis Egiptuse piiri ääres Rafaḩi linna lähedal ala, kust oli eelmisel päeval Iisraeli granaadiheitjatest tulistatud. Hukkus üks ja vigastada sai kolm palestiinlast. Rünnati ka piiriäärsete alade tunneleid.
 Ameerika Ühendriikide Senat kinnitas Eric Holderi Ameerika Ühendriikide justiitsministriks.
 Aafrika Liit valis oma esimeheks Liibüa liidri Mu‘ammar al-Qadhdhāfī, kes asub selles ametis Tansaania presidendi Jakaya Kikwete asemele.
 Colombia teadlased teatasid, et Colombia ja Panama piiri lähedasest mägipiirkonnast on leitud 9 seni tundmata konnaliiki ja üks salamandriliik.
 Afganistani lõunaosas Uruzgāni provintsi keskuses Tarīn Kowṯis tappis politseijaoskonnas enesetaputerroristi õhitud pomm 20 inimest.
 Jaapanis Honshū saarel purskas vulkaan Asama.
 Suurbritannias halvasid mitme aastakümne suurimad lumesajud lennujaamade ja Londoni ühistranspordi töö; suleti ka sajad koolid.
 Kreeka politsei ajas pisargaasiga laiali sajad traktoritega Pireuse sadamasse saabunud Kreeta põllumehed, kes protesteerisid madalate tootmishindade vastu.
 Venemaal korraldas noorteorganisatsioon Naši Moskvas Eesti saatkonna ees meeleavalduse pronksiöö korraldamises süüdistatud isikute toetuseks.
 Prantsusmaal Val-d'Isère'is algasid 2009. aasta mäesuusatamise maailmameistrivõistlused.
 Eestis asus Delfi peatoimetajana tööle Urmo Soonvald, kes seni oli juhtinud Õhtulehe uudistetoimetust.

3. veebruar
 Ameerika Ühendriikide pealinnas Washingtonis visiidil viibiv Suurbritannia välisminister David Miliband kohtus Ameerika Ühendriikide riigisekretäri Hillary Clintoniga. Räägiti muu hulgas olukorrast Iraanis, majanduskriisist ja globaalsest soojenemisest.
 Ameerika Ühendriikide president Barack Obama nimetas uueks kaubandusministriks vabariiklase Judd Greggi.
 Ameerika Ühendriikides vannutati ametisse justiitsminister Eric Holder.
 Venemaa pealinnas Moskvas kohtunud Venemaa president Dmitri Medvedev ja Valgevene president Alaksandr Łukašenka allkirjastasid kahe riigi vahelise õhukaitse kokkuleppe, mis puudutab eelkõige koostööd Ameerika Ühendriikide võimaliku raketikilbi vastu Ida-Euroopas.
 Etioopia pealinnas Addis Abebas toimuval Aafrika Liidu tippkohtumisel palus Somaalia uus president Shariif Shiikh Axmed rahvusvaheliselt üldsuselt sõjalist abi äärmuslastega võitlemisel.
 Etioopiasse kogunenud Aafrika riikide liidrid ei leidnud üksmeelt Liibüa liidri Mu‘ammar al-Qadhdhāfī välja pakutud Aafrika Ühendriikide loomise teemal.
 Kõrgõzstani president Kurmanbek Bakijev teatas rendivaidlustele viidates, et Ameerika Ühendriigid peavad sulgema oma Afganistani operatsioonidele suunatud Manasi sõjaväebaasi. Otsus sündis pärast Venemaa lubadust laenata Kõrgõzstanile 2 miljardit dollarit.
 Iraan lennutas orbiidile oma esimese satelliidi, mis välisminister Manūchehr Motakī sõnul on rahuotstarbeline ja toob kasu kogu maailmale.
 Pakistani loodeosas lasksid arvatavalt Ţālebāni võitlejad õhku Khyberi kuru silla, mis oli peamine lääneriikide vägede varustamise tee Pakistani ja Afganistani vahel.
 Läti põllumajandusminister Mārtiņš Roze teatas vastuseks rahulolematute põllumeeste nõudmistele, et astub tagasi. Läti valitsus otsustas toetada põllumehi 27 miljoni latiga. 
 Skandinaavia lennufirma SAS Group teatas, et on otsustanud müüa oma 49-protsendise osaluse Estonian Airis. Lisaks müüb SAS ka oma osad tütarettevõtetes Spirit, Air Greenland, BMI, Skyways ja Cubic and Trust.

4. veebruar
 Venemaa pealinnas Moskvas toimuval Kollektiivse Julgeolekuleppe Organisatsiooni erakorralisel tippkohtumisel otsustasid organisatsiooni liikmesmaad Venemaa, Armeenia, Valgevene, Kasahstan, Kõrgõzstan, Tadžikistan ja Usbekistan luua kiirreageerimisüksuse, mille ülesanne on tõrjuda agressiooni, võidelda terrorismi, uimastikaubanduse ja organiseeritud kuritegevusega ning likvideerida katastroofide tagajärgi.
 Afganistani pealinna Kabuli üllatusvisiidile saabunud ÜRO peasekretär Ban Ki-moon väljendas oma kohtumisel president Ḩāmid Karzayga ÜRO tugevat toetust Afganistani ülesehitamisele. 
 Euroopa Parlament võttis vastu resolutsiooni, mis kutsub Euroopa Liidu liikmesriike üles vastu võtma Guantánamo vangilaagri kinnipeetuid. Mitu riiki on seda kaalunud, kuid otsuseid veel tehtud pole.
 Belgia pealinnas Brüsselis toimunud NATO–Gruusia Komisjoni kohtumisel kinnitas NATO oma toetust Gruusia suveräänsusele ning mõistis hukka Venemaa kavatsuse rajada Abhaasia ja Lõuna-Osseetia territooriumile alalised sõjaväebaasid. 
 ÜRO nõudis, et Ḩamās tagastaks humanitaarabi laost varastatud Gaza tsooni elanike abistamiseks mõeldud tuhanded tekid ja sajad toidupakid.
 Poola teatas, et toob kulude kärpimise eesmärgil oma rahuvalveväed ära Tšaadist, Liibanonist ja Golani kõrgendikelt.
 Läti seimi opositsioonierakonna Uus Aeg kokku kutsutud erakorralisel istungil kukkus häältega 40:51 läbi umbusaldushääletus peaminister Ivars Godmanise valitsuse vastu.
 Tallinnas Eesti Lastekirjanduse Keskuses avati Evald Okase raamatuillustratsioonide näitus ning Heiki Ernitsa joonistuste näitus, mis on esil veebruari lõpuni.

5. veebruar
 Zimbabwe parlament kiitis üksmeelselt heaks põhiseaduse paranduse, mis võimaldab Morgan Tsvangirail valitsuse moodustada. Senise opositsiooni ja president Robert Mugabe juhitava Zanu-PF-i koalitsioonivalitsus peaks ametisse astuma 11. veebruaril.
 Euroopa Parlament kutsus Euroopa Liidu liikmesriike üles tunnustama Kosovot. Seni ei ole seda teinud Küpros, Kreeka, Slovakkia, Rumeenia ja Hispaania. 
 Ukraina parlament ei toetanud endise valitsusjuhi Viktor Janukovõtši algatatud umbusaldusavaldust peaminister Julija Tõmošenko valitsusele. 
 Venemaa tuumaagentuuri juht Sergei Kirijenko teatas, et Venemaa osalusel rajatav Būshehri tuumaelektrijaam Iraanis võidakse avada juba 2009. aastal. 
 Egiptus teatas, et sulges jaanuari konflikti ajaks ajutiselt avatud Gaza tsooni piiripunkti Rafaḩis.
 Rootsi valitsus otsustas, et Rootsis ei loobuta tuumaenergia kasutamisest.
 Türgi parlament ratifitseeris Kyōto protokolli.
 Pakistanis Dera Ghāzi Khāni linnas hukkus mošees toime pandud enesetapurünnakus umbes 30 šiiiti.
 Saksamaa pealinnas Berliinis algas 59. rahvusvaheline filmifestival "Berlinale".
 Ameerika Ühendriikidest pärit 56-aastasest Jennifer Figgest sai esimene naine, kes ujus üle Atlandi ookeani.
 Ameerika Ühendriikide ujumisliit määras marihuaana suitsetamisega vahele jäänud Michael Phelpsile kolmekuulise võistluskeelu. 
 Eesti valitsus jõudis kokkuleppele umbes 8 miljardi krooni suuruse negatiivse lisaeelarve sisus. 
 Tallinna võimuerakond Keskerakond algatas linnavolikogus eelnõud Tallinna linnaosade kaotamise kohta ning Tallinna ühendamise kohta Harku, Saue, Saku, Rae, Jõelähtme ja Viimsi valla ning Maardu linnaga.
 Eesti Ajakirjanike Liit ja Eesti Kultuurkapital asutasid 100 000 krooni suuruse Juhan Peegli stipendiumi.

6. veebruar
 Gruusias astus ametisse peaminister Nika Gilauri valitsus, mis sai häältega 106:8 heakskiidu riigi parlamendilt.
 Venemaa pealinna Moskvasse visiidile saabunud Euroopa Komisjoni presidendi José Manuel Barroso ja üheksa voliniku kohtumisel Venemaa presidendi Dmitri Medvedevi ja peaministri Vladimir Putiniga räägiti peamiselt Euroopa energiajulgeolekust ja kaubavahetusest. José Manuel Barroso ja Vladimir Putini pressikonverentsil esitati vastastikku süüdistusi inimõiguste rikkumises. 
 Venemaa president Dmitri Medvedev andis korrakaitsejõududele korralduse tõhustada võitlust äärmuslike rühmitustega.
 Venemaa välisminister Sergei Lavrov teatas, et Venemaa kavatseb lubada Ameerika Ühendriikidel kasutada Venemaa territooriumi rahumeelse otstarbega transiidiks Afganistani.
 Tadžikistan teatas, et lubab NATO liitlasvägedel Afganistani operatsioonideks kasutada oma õhuruumi. 
 Sudaanis Dārfūri lõunaosas on ÜRO esindaja teatel üle 30 000 inimese põgenenud valitsusvägede ja sisside vahel toimuvate veriste võitluste eest.
 Iisraeli õhujõud ründasid Gaza tsooni lõunaosas Egiptuse piiri alla rajatud salakaubatunneleid.
 Lõuna-Jäämerel toimus nädala jooksul juba teine kokkupõrge Jaapani vaalapüüdjate ja keskkonnaaktivistide vahel. Kuigi äriline vaalapüük on alates 1986. aastast keelatud, on Jaapanil luba püüda umbes 1000 vaala aastas teaduslikuks otstarbeks.
 Tartus algas 10. veebruarini kestev rahvusvaheline semiootikakonverents "Fenomenoloogia kohtub semiootikaga".

7. veebruar
 Boliivias hakkas kehtima uus põhiseadus.
 Somaalia pealinnas Muqdishos kogunes rahvas esmakordselt vastu võtma riigi nädal tagasi valitud presidenti Shariif Shiikh Axmedi.
 Saksamaal peetaval Müncheni julgeolekukonverentsil kerkisid üheks peamiseks teemaks lääneriikide suhted Iraaniga. Iraanile lubati abi, kui ta katkestab oma tuumaprogrammi ja lõpetab terroristide toetamise.
 Müncheni julgeolekukonverentsil kõnelnud NATO peasekretär Jaap de Hoop Scheffer kritiseeris Euroopa liitlasriikide soovimatust saata lisajõude Afganistani.
 Prantsuse Polüneesia president Gaston Tong Sang astus tagasi.
 Marokos on paduvihmadest tingitud üleujutuste tagajärjel hukkunud vähemalt 24 inimest. Tuhanded majad hävisid ning tuhandeid inimesi evakueeriti.
 NASA teatas, et 12. veebruariks planeeritud kosmosesüstiku Discovery start lükkus edasi vähemalt 22. veebruarini.
 Brasiilia põhjaosas kukkus alla Coari linnast Manause linna teel olnud lennuk Embraer 110, mille pardal olnud 28 inimesest pääses 4 eluga.
 Iraagi pealinnas Bagdadis visiidil viibiv Eesti kaitseminister Jaak Aaviksoo lõpetas ametlikult Eesti kaitseväe missiooni Iraagis. Ta kohtus teiste hulgas Iraagi kaitseministri 'Abd al-Qādir Muḩammad Jāsim 'Ubaydī al-Mifārjī ja NATO liikmesriikide suursaadikutega.
 Madagaskari pealinnas Antananarivos sai kümneid inimesi surma ja sadu vigastada, kui politsei avas tule president Marc Ravalomanana vastu protestinud meeleavaldajate pihta.
 Eestit külastas Venemaa endine peaminister Mihhail Kasjanov, kes kohtus Eesti poliitikutega ja pidas avaliku loengu EBS-is.

8. veebruar
 Liechtensteinis toimunud parlamendivalimised võitis kristlik-demokraatlik Isamaaline Liit, mis sai 47,6 protsenti häältest. Konservatiivne Progressiivne Kodanikepartei sai 43,5 protsenti häältest. Senise peaministri Otmar Hasleri asemele asub Klaus Tschütscher.
 Šveitsis peetud rahvahääletusel pooldas ligi 60 protsenti osalenutest Euroopa Liidu liikmesriikidest pärit töötajate vaba pääsu Šveitsi tööturule.
 Iraani endine president Moḩammad Khātamī teatas, et kandideerib juunis toimuvatel valimistel uuesti riigipeaks. 
 Saksamaa 2005. aastast alates ametis olnud majandusminister Michael Glos teatas oma tagasiastumisest.
 Prantsusmaal asutati endise revolutsioonilise kommunistliku partei presidendikandidaadi Olivier Besancenot' eestvedamisel vasakerakond Antikapitalistlik Partei.
 Ameerika Ühendriikides Los Angeleses peeti 51. Grammy auhinnatseremoonia.

9. veebruar
 Austraalia kaguosas mitu päeva möllanud maastikupõlengutest on saanud riigi ajaloo suurim looduskatastroof. Hukkunud on vähemalt 171 inimest ning hävinud terveid asulaid. Kõige rohkem on kannatada saanud Victoria osariik ning eriti Melbourne'i ümbrus.
 Suurbritannia teatas, et hakkab julgeolekukaalutlustel nõudma viisat Lõuna-Aafrika Vabariigi, Svaasimaa, Lesotho, Venezuela ja Boliivia kodanikelt.
 Šveitsis asuva Euroopa tuumauuringute keskuse CERN teatel lükkub elementaarosakeste kiirendi taaskäivitamine edasi septembri lõppu.
 Ḩamās tagastas Gazas ja Rafaḩis ÜRO-lt varastatud toiduained ja abipakid.
 Madagaskari kaitseminister Cecile Manorohanta teatas tagasiastumisest, viidates oma rahulolematusele opositsiooniliste meeleavaldajate kohtlemisega.
 Venemaa rahandusministeerium teatas, et Venemaa võib laenata Ukrainale eelarvepuudujäägi katteks peaminister Julija Tõmošenko palutud viis miljardit dollarit.
 Iraagi põhjaosas Mosulis hukkus enesetapurünnakus neli Ameerika Ühendriikide sõdurit ja nende kohalik tõlk. Iraagis on hukkunud 4243 ameeriklast. 
 Sri Lankal Vishvamadu linna lähedal hukkus väidetavalt tamili sisside korraldatud enesetapurünnakus 28 ja sai vigastada umbes 100 inimest.
 Prantsusmaa valitsus otsustas anda riigi autotootjatele 6,5 miljardi euro suuruse pikaajalise sooduslaenu, seades tingimuseks, et tootmine ei seisku. 
 Venemaa suurim autotehas AvtoVAZ käivitas taas tootmise, mis oli allhankijate nõuete tõttu 5. veebruaril katkenud.
 Pariisis suleti ööseks Charles de Gaulle’i ja Orly lennujaam, sest ennustused lubasid kuni 33 m/s ulatuvaid torme.
 Eestis teatas Rahvusooper Estonia, et teatri balleti kunstilise juhina asub alates 1. augustist 2009 tööle äsja tantsijakarjääri lõpetanud Toomas Edur, kelle tööleping kestab viis aastat.

10. veebruar
 Iisraelis toimusid erakorralised parlamendivalimised.
 Saksamaa uueks majandusministriks sai Kristlik-Sotsiaalsesse Liitu (CSU) kuuluv Karl-Theodor zu Guttenberg.
 Lõuna-Aafrika Vabariigi president Kgalema Motlanthe kuulutas välja 22. aprillil toimuvad parlamendivalimised.
 Iraani president Maḩmūd Aḩmadīnezhād teatas oma Islamirevolutsiooni 30. aastapäeva kõnes, et Iraan on valmis pidama Ameerika Ühendriikidega suhete parandamiseks kõnelusi, kui need põhinevad vastastikusel lugupidamisel.
 Katari pealinnas Ad-Dawḩah's kohtusid esimest korda viimase kahe aasta jooksul Sudaani valitsuse ja Dārfūri sisside esindajad, et pidada eelläbirääkimisi Dārfūri rahukonverentsi korraldamiseks.
 Uus-Meremaa valitsus otsustas maksta kaheksale maoori hõimule kokku umbes 300 miljonit dollarit valuraha 19. sajandi keskel tehtud ülekohtu eest.
 Prantsusmaa president Nicolas Sarkozy väljendas Iraagi pealinnas Bagdadis toimunud kohtumistel Iraagi presidendi Jalāl aţ-Ţalabānī ja peaministri Nūrī al-Mālikīga Prantsusmaa huvi Iraagi ülesehitustööl osalemise vastu.
 Bulgaarias visiidil viibiv Makedoonia president Branko Crvenkovski väljendas oma soovi jõuda Kreekaga kompromissile Makedoonia nime suhtes. Nimevaidlus takistab Makedoonia püüdlusi saada Euroopa Liidu ja NATO liikmeks.
 NASA teatel põrkasid 800 km kõrgusel Siberi kohal kokku Venemaa tegevuse lõpetanud satelliit ja Ameerika Ühendriikide erafirma sidesatelliit. See oli esimene satelliitide kokkupõrge kosmoses. 
 Ameerika Ühendriikide Senat kiitis heaks 838 miljardi dollari suuruse abipaketi majanduse toetuseks.
 Lõuna-Koreas hukkus tulefestivali ajal 4 inimest.
 Eesti Riigikogu kinnitas Eesti Panga Nõukogu uue koosseisu. Nõukokku kuuluvad alates 18. veebruarist Kalev Kallo, Irene Kull, Jürgen Ligi, Enn Listra, Tõnis Palts, Liina Tõnisson ja Urmas Varblane.
 Eestis hakkas ilmuma Tartu Ülikooli ja Eesti Kirjandusmuuseumi koostöös kaks korda aastas välja antav humanitaarteaduslik ajakiri Methis.

11. veebruar
 Zimbabwes astus ametisse peaminister Morgan Tsvangirai.
 Iisraeli 10. veebruaril toimunud parlamendivalimised võitis napilt Tzipi Livni juhitav Kadima, kes sai 120-kohalises Knessetis 28 kohta. Benjamin Netanyahu juhitav Likud sai 27 kohta.
 Prantsuse Polüneesia uueks presidendiks valiti Oscar Temaru.
 Venezuela president Hugo Chávez teatas, et riigis oli toimunud riigipöördekatse, mille valitsusjõud kiiresti maha surusid.
 Tšiili president Michelle Bachelet alustas visiiti Kuubal, et arutada Kuuba liidri Raúl Castroga peamiselt kaubandusleppeid ja teaduskoostööd.
 Aserbaidžaani pealinnas Bakuus lasti oma koduukse ees maha riigi õhujõudude juht kindralleitnant Rail Rzajev.
 Indoneesias toimus 7,5-palline maavärin, mille epitsenter oli Sulawesi saarel asuvast Manado linnast umbes 300 km kirde pool.
 Peruu lõunaosas toimunud kahe reisibussi ja veoki kokkupõrke tagajärjel sai vähemalt 20 inimest surma ja üle 50 vigastada.
 Eestis jõudis valitsuskoalitsioon kokkuleppele eelarvekärbetes.
 Tartu Ülikool kinkis 200. juubelit tähistavale ülikooli peahoonele 1,8 miljonit krooni maksnud Steinway klaveri.

12. veebruar
 Bangladeshi presidendina astus ametisse Jillur Rahmān.
 Hiina president Hu Jintao alustas ringreisi Aafrikas, mille eesmärk on Hiina poliitiliste ja majanduslike sidemete tugevdamine Mali, Senegali, Tansaania ja Mauritiusega.
 Ameerika Ühendriikide presidendi Barack Obama esitatud vabariiklasest kaubandusministri kandidaat Judd Gregg loobus sellest ametist, tuues põhjenduseks abipaketti puudutavad erimeelsused.
 Venemaa ja Valgevene liitriigi kõrgem riiginõukogu kinnitas 4,9 miljardi rubla suuruse 2009. aasta eelarve, millest kaks kolmandikku tuleb Venemaa riigikassast. Eelarve sisaldab peamiselt liitriigi administreerimise ja propagandaürituste kulusid.
 Alžeeria president Abdelaziz Bouteflika teatas, et kavatseb aprillis peetavatel presidendivalimistel kandideerida kolmandaks ametiajaks.
 Ameerika Ühendriikides New Yorgi osariigis kukkus elumajja New Jerseyst Buffalosse teel olnud Continental Airlinesi reisilennuk. Hukkusid kõik 49 pardal olnud inimest ja üks majas viibinu.
 Iraagi pealinnast Bagdadist umbes 80 km lõuna pool asuvas Karbalā's tappis enesetaputerroristi pomm 8 šiiidi palverändurit ja vigastas 50 inimest.
 Nigeeria tervishoiuametnike teatel on riigis alates novembrist 2008 etüleenglükooli sisaldava ravimi tarvitamise tagajärjel surnud vähemalt 84 last.
 Inguššia lõunaosas Nazranis hukkus erioperatsiooni käigus toimunud plahvatuses neli Venemaa eriüksuslast ja vähemalt kolm oletatavat mässulist.
 Ukrainas Donetski oblastis süttis Kramatorskist Luhanskisse teel olnud liinibuss LAZ, mille 30 reisijast hukkus seitse ja 20 sai vigastada. 
 Maailmas tähistati Charles Darwini 200. sünniaastapäeva.
 Ameerika Ühendriikides tähistati Abraham Lincolni 200. sünniaastapäeva.
 Tallinna linnavolikogu opositsioonierakonnad andsid volikogu erakorralisel istungil menetlusse umbusaldusavalduse linnaosade kaotamise reformi algatanud volikogu esimehe Toomas Vitsuti vastu. 
 Estonian Air teatas, et seoses nõudluse vähenemisega ei toimu 29. märtsil algaval suvehooajal lende Frankfurti ega Simferopolisse ning väheneb lendude arv Londonisse.
 Eesti Arhitektide Liidu, Heldur Meeritsa ja Go Travel Reisibüroo välja antava noore arhitekti preemia esimeseks laureaadiks sai Siiri Vallner. 70 000 krooni suuruse reisitšeki andis auhinna saajale üle president Toomas Hendrik Ilves.
 Eesti valitsus kinnitas riigi teaduspreemiate laureaadid. 
 Eesti Maksumaksjate liit valis maksumaksja sõbraks tarbijakaitseameti ja vaenlaseks finantsinspektsiooni.
 Viljandis, Viiratsis ja Viimsis tähistati Johan Laidoneri 125. sünniaastapäeva.

13. veebruar
 Somaalia peaministriks valiti 1969. aastal mõrvatud presidendi Cabdirashiid Cali Sharmaarke paguluses elanud poeg Cumar Cabdirashiid Cali Sharmaarke. Peaministri kinnitab 14. veebruaril ametisse Djiboutis kogunenud parlament.
 Ameerika Ühendriikide Senat kinnitas Luure Keskagentuuri (CIA) uueks juhiks president Bill Clintoni aegse Valge Maja personaliülema Leon Panetta.
 Ameerika Ühendriikide abivälisminister William Burns teatas, et USA on valmis raketitõrjesüsteemi puudutava koostöö üle kõnelusi pidama teiste hulgas ka Venemaaga.
 Roomas kohtunud G7 riikide Saksamaa, Suurbritannia, USA, Jaapani, Prantsusmaa, Itaalia ja Kanada rahandusministrid otsisid väljapääsu majanduskriisist ning väljendasid muret protektsionismi pärast.
 Venemaa president Dmitri Medvedev kritiseeris kolmandate riikide püüdlusi sekkuda Kaukaasia konflikti. Kohtumisel Türgi presidendi Abdullah Güliga teatas Medvedev, et Venemaa on huvitatud koostööst Türgiga Musta mere ääres ja Kaukaasias.
 Ameerika Ühendriikide abivälisminister Patrick Moon teatas, et USA kavatseb hakata toimetama abisaadetisi ja varustust Afganistani Baltimaade sadamate kaudu ning läbi Venemaa, Kasahstani ja Usbekistani.
 Iraagi pealinnast Bagdadist 40 km kaugusel asuvas Al-Iskandarīyah's sai enesetapurünnakus surma vähemalt 40 šiiidi palverändurit ja vigastada ligi 100.
 Lõuna-Koreas P'yŏngch'angis algasid 22. veebruarini kestvad laskesuusatamise maailmameistrivõistlused.
 Eesti Energia teatas, et on välja valinud kuus võimalikku tuumaelektrijaama asukohta Eestis.
 Tallinnas Vabaduse väljaku väljakaevamistel leidsid arheoloogid Põhjasõja-aegse skeleti.
 Ernst Jaaksoni 200 000 krooni suuruse stipendiumi sai Tartu Ülikooli geenitehnoloogia doktorant Liina Nagirnaja.

14. veebruar
 Somaalias astus ametisse Somaalia ja Kanada kodakondsusega peaminister Cumar Cabdirashiid Cali Sharmaarke.
 Saudi Araabia kuningas ‘Abd Allāh ibn ‘Abd al-‘Azīz Āl Sa‘ūd nimetas ametisse riigi esimese naisministri. Naiste hariduse aseministriks sai Nūr al-Fā'iz.
 Läti president Valdis Zatlers teatas, et peaminister Ivars Godmanis on kaotanud tema usalduse, sest ei tule toime majanduskriisi leevendamiseks vajalike muudatuste läbiviimisega.
 Liibanoni pealinnas Beirutis kogunesid sajad tuhanded inimesed sunniidi parteide korraldatud meeleavaldusele, et mälestada neli aastat tagasi tapetud endist peaministrit Rafīq al-Ḩarīrīd.
 Liibüa liider Mu‘ammar al-Qadhdhāfī tegi ettepaneku jagada riigi naftatulud kõigi liibüalaste vahel.
 Pakistani loodeosas Afganistani piiri lähedal Wazīristāni piirkonnas sai Ameerika Ühendriikide raketirünnakus surma vähemalt 25 Ţālebāni võitlejat.
 Venemaa lõunaosas Astrahani oblastis Molodjožnõi külas toimunud elumaja põlengus hukkus vähemalt 13 inimest.
 Colombias anti hoiatus riigi edelaosas paikneva Galerase vulkaani võimaliku purske kohta.
 Leedus tähistati 1000 aasta möödumist riigi praeguse nime esmamainimisest.
 Afganistanis tähistati Nõukogude Liidu okupatsiooni lõppemise 20. aastapäeva.
 Berliini filmifestivali "Berlinale" peaauhinna Kuldkaru võitis Peruu film "La Teta Asustada".

15. veebruar
 Venezuelas toimunud president Hugo Cháveze algatatud rahvahääletusel pooldas 54 protsenti osalenutest presidendi ametiaega puudutavate piirangute kaotamist. 
 Iisraeli peaminister Ehud Olmert teatas, et mais 2009 külastab Iisraeli paavst Benedictus XVI. 
 Jaapani põhjaosas toimus 6-palline maavärin, mille epitsenter oli 40 km sügavusel umbes 450 km kaugusel Tōkyōst.
 Türgis mitmes linnas toimusid kurdide meeleavaldused, millega meenutati Abdullah Öcalani vangistamise 10. aastapäeva. 
 Poolas Śląsk-Beskidys algasid 20. veebruarini kestvad IX Euroopa noorte taliolümpiapäevad, kus Eestit esindab 23 noorsportlast.
 Prantsusmaal Val-d'Isère'is lõppesid 2009. aasta mäesuusatamise maailmameistrivõistlused.
 Eestis peetud 38. Tartu Maratoni võitis norralane Anders Aukland.

16. veebruar
 Ameerika Ühendriikide riigisekretär Hillary Clinton alustas Jaapani külastamisega oma esimest välisvisiiti. Nädalasel Aasia ringreisil külastab Clinton ka Indoneesiat, Lõuna-Koread ja Hiinat.
 Venemaa pealinna Moskvat külastanud Boliivia presidendi Evo Moralese kohtumisel president Dmitri Medvedeviga sõlmiti muu hulgas riikidevahelised energeetika- ja kaitsealase koostöö kokkulepped.
 Keenia pealinnas Nairobis algas 22. veebruarini kestev ÜRO Keskkonnaprogrammi UNEP nõukogu istung ja keskkonnaministrite kohtumine, kus arutatakse üleilmastumise ja keskkonnaga seotud probleeme.
 Pakistani hõimualadel hukkus Ameerika Ühendriikide raketirünnakus 26 Ţālebāni võitlejat.
 Venemaa president Dmitri Medvedev vabastas ennetähtaegselt ametist Orjoli, Pihkva ja Voroneži oblasti kubernerid ja Neenetsi autonoomse ringkonna juhi.
 Suurbritannia kaitseministeerium kinnitas, et Atlandi ookeanis põrkasid veebruari alguses kokku Briti ja Prantsusmaa tuumaallveelaev, kuid inimeste elule ega tervisele ohtu ei tekkinud.
 Kanaari saartel Lanzarote rannikul uppus vähemalt 21 Aafrikast pärit paadipõgenikku, neist suurem osa lapsed.
 Põhja-Koreas tähistati suurejooneliselt diktaator Kim Chŏng-ili sünnipäeva.
 Tel Avivi ülikooli ja Dan Davidi sihtasutuse väljaantava Dan Davidi auhinna laureaadiks kuulutati endine Suurbritannia peaminister Tony Blair.
 Eesti põllumajandusministeerium teatas, et kaotab alates märtsist 2009 kokkuhoiu eesmärgil abiministri koha.
 Taani Lundbecki fondi jagatava 268 000 euro suuruse Põhjamaade teaduspreemia sai Helsingi Ülikooli professor Mart Saarma.
 Eesti kultuuriminister Laine Jänes andis Euroopa Parlamendi presidendile Hans-Gert Pötteringile üle Estonia klaveri, mis on kingitus Euroopa Parlamendile Eesti juubeliaasta puhul. 
 Eesti näitleja Jan Uuspõld teatas, et märtsis alustab lavastusega "Ürgmees" oma tegevust tema uus komöödiateater Monoteater.

17. veebruar
 Kambodžas algas kohtuprotsess Punaste khmeeride režiimi aegsete massimõrvarite üle.
 Jaapani rahandusminister Shōichi Nakagawa, keda süüdistatakse purjutamises hiljutisel Roomas toimunud G7 kohtumisel, teatas oma tagasiastumisest, viidates terviseprobleemidele.
 Kosovo serblaste esinduskoda kuulutas Kosovo riigi loomise ja kõik selle õigusaktid õigustühiseks.
 Kosovos tähistati riigi iseseisvumise esimest aastapäeva.
 Ameerika Ühendriikide autotootja General Motors teatas, et koondab lähiajal 47 000 töökohta.
 Eestis visiidil viibiva Leedu välisministri Vygaudas Ušackase ja Eesti välisministri Urmas Paeti kohtumisel arutati muu hulgas energiajulgeolekut ning allkirjastati lepe, mille kohaselt Leedu hakkab väljastama Eesti viisasid Armeenias ja Kaliningradis.
 Eesti presidendi Toomas Hendrik Ilvese kantselei teatel jääb ära võidupühal toimuma pidanud Eesti ja Läti ühine paraad Cēsises.
 Postimehe aasta arvamusliidri tiitli sai ajakirjanik ja meedianõunik Erkki Bahovski.
 Virumaa kirjandusauhinna võitjaks kuulutati Merle Karusoo, kes pälvis tunnustuse oma pihtimusnäidendite kogu "Kui ruumid on täis. Eesti rahva elulood teatritekstides" eest.
 Eesti skulptor Villu Jaanisoo sai Soome Kunstiakadeemia professoriks.

18. veebruar
 Jaapani peaminister Tarō Asō viibis esimese Jaapani valitsusjuhina pärast Teist maailmasõda Sahhalini saarel, kus Venemaa president Dmitri Medvedev avas vedelgaasitehase. Kohtumisel oli kõne all ka Kuriili saarte vaidlus.
 Hiina ja Venezuela esindajad allkirjastasid 12 riikidevahelist koostöökokkulepet, sealhulgas energeetikavaldkonnas.
 Tšehhi parlamendi alamkoda kiitis heaks Lissaboni lepingu.
 Ameerika Ühendriikide president Barack Obama teatas, et Afganistani saadetakse senistele lisaks 17 000 sõjaväelast.
 Venemaa ja Gruusia sõlmisid leppe Lõuna-Osseetia ja selle ümbruse julgeoleku suurendamiseks.
 Ameerika Ühendriikide autotootja General Motors teatas, et kavatseb maha müüa Saabi tehased. Rootsi valitsus teatas, et ei kavatse Saabi päästa.
 Tšehhis Liberecis algasid 2009. aasta põhja suusaalade maailmameistrivõistlused.
 Eesti peaminister Andrus Ansip andis Riigikogule üle umbes 8 miljardi krooni suurusi kärpeid sisaldava 2009. aasta lisaeelarve seaduse eelnõu.
 Eesti välisminister Urmas Paet kohtus oma ametlikul visiidil Lätis president Valdis Zatlersi, peaminister Ivars Godmanise, välisminister Māris Riekstiņši ja Seimi spiikri Gundars Daudzega.
 Oliver Kruudale kuulunud telekanali Kalev Sport uueks omanikuks sai Toomas Lepp. Kanalit hakkab juhtima Ivar Jurtšenko.

19. veebruar
 Euroopa Liidu eesistujamaa Tšehhi president Václav Klaus võrdles Euroopa Parlamendis peetud kõnes Euroopa Liitu Nõukogude Liiduga, pidades seda ebademokraatlikuks ja liiga tsentraliseerituks.
 Kõrgõzstani parlament võttis vastu seaduse, millega tühistatakse Ameerika Ühendriikidega sõlmitud Manasi sõjaväebaasi rendileping.
 Madagaskari pealinnas Antananarivos vallutasid president Marc Ravalomanana vastu protesteerivad Andry Rajoelina pooldajad nelja ministeeriumi hooned.
 Venemaal mõisteti õigeks kolm ajakirjanik Anna Politkovskaja mõrvas kahtlustatavat meest.
 Prantsusmaa mereuurijate teatel leiti Vahemere põhjast Esimeses maailmasõjas 1917. aastal sakslaste torpeedorünnakus uppunud prantsuse sõjalaeva Danton vrakk.
 Eesti Reformierakond otsustas nimetada 23. veebruaril ametist lahkuva Maret Maripuu asemele uueks sotsiaalministriks riigikogu liikme Hanno Pevkuri.
 Tallinna linnavolikogu otsustas häältega 35:19 kaotada Tallinna linnaosad.
 Tallinna linnavolikogus kukkus häältega 19:34 läbi umbusaldusavaldus volikogu esimehe Toomas Vitsuti vastu.

20. veebruar
 Läti peaminister Ivars Godmanis astus tagasi.
 Iisraeli president Shimon Peres tegi paremtsentristliku partei Likud liidrile Benjamin Netanyahule ettepaneku moodustada uus Iisraeli valitsus.
 Lõuna-Koread külastanud Ameerika Ühendriikide välisminister Hillary Clinton teatas, et Ameerika Ühendriikide suhted Põhja-Koreaga ei parane enne, kui Põhja-Korea nõustub tuumakõnelusi pidama ning lõpetab Lõuna-Korea ähvardamise. Samas šokeeris Clinton teiste hulgas Amnesty Internationali oma avaldusega selle kohta, et inimõiguste rikkumised Hiinas ei tohi Ameerika Ühendriikide ja Hiina koostööd takistada.
 Lõuna-Aafrika Vabariigi 2008. aastal asutatud partei COPE nimetas oma presidendikandidaadiks aprillis 2009 toimuvatel valimistel metodisti piiskopi Mvume Dandala.
 Rwanda valitsus teatas, et toob oma hutu mässuliste vastu võidelnud väed mõne päeva jooksul Kongo Demokraatlikust Vabariigist välja.
 Pakistani loodeosas Dera Ismāīl Khāni linnas tappis mošee lähedal plahvatanud pomm vähemalt 30 ja vigastas 50 matuseteenistusel osalenud šiiiti.
 Sri Lanka pealinna Colombot ründas kaks tamili võitlejate lennukit, tappes vähemalt kaks ja vigastades 40 inimest. Lennukid tulistati alla.
 Madagaskari pealinnas Antananarivos vallutasid riigi julgeolekujõud tagasi eelmisel päeval opositsiooni üle võetud neli ministeeriumi. Vähemalt 50 meeleavaldajat vahistati.
 Hiina mõistis kahele 2008. aastal meeleavaldustes osalenud tiibeti nunnale 9- ja 10-aastased vanglakaristused.
 Birma sõjaväehunta teatas, et vabastab hea käitumise eest üle 6300 vangi. Nende hulgas olevat ka üksikud poliitilised vangid.
 Venemaal algatas Moskva sõjaväekohus ajakirjanik Anna Politkovskaja mõrva suhtes uue juurdluse.
 Kamerunis otsustati luua 580 km² suurune Deng Dengi rahvuspark gorillade, šimpansite, elevantide ja bongode kaitseks.
 Eesti riigikogu võttis vastu valitsuse esitatud usaldushääletusega seotud negatiivse lisaeelarve, millega tulude maht väheneb 9,63 miljardi ja kulude maht 6,57 miljardi krooni võrra.
 Eesti president Toomas Hendrik Ilves kinnitas alates 23. veebruarist Maret Maripuu asemel sotsiaalministriks Hanno Pevkuri.
 Eesti kaitseministeerium sõlmis Soomega 122H63-tüüpi haubitsate ostu lepingu. 42 haubitsa hind on 31,3 miljonit krooni.
 Tiigrihüppe Sihtasutus tähistas oma 12. sünnipäeva konverentsiga "TehnoTiiger on IN". Sihtasutuse patroon president Toomas Hendrik Ilves andis konverentsil üle 2008. aasta Tiigri Tegijate auhinnad.
 Eesti suusataja Andrus Veerpalu võitis suusatamise maailmameistrivõistlustel Tšehhis Liberecis kuldmedali klassikalises stiilis sõidetud 15 km distantsil.

21. veebruar
 Venezuela president Hugo Chávez tegi ootamatu visiidi Kuuba pealinna Havannasse, et arutada Kuuba liidri Raúl Castroga riikidevahelist koostööd. 
 Itaalia vasaktsentristliku opositsioonilise Demokraatliku Partei esimeheks valiti Dario Franceschini.
 Ameerika Ühendriikide president Barack Obama teatas, et kavatseb riigi eelarvedefitsiiti aastaks 2013 poole võrra vähendada, eelkõige kärpides armee kulutusi Iraagis, tõstes rikaste makse ja tõhustades avalikku sektorit.
 Nigeeria idaosas Bauchi linnas toimunud muslimi- ja kristlaste rühmituste kokkupõrke tagajärjel põletati mitu kirikut ja mošeed ning hukkus vähemalt kolm inimest.
 Pakistani loodeosas Swāti orus tegutsev Ţālebāni rühmitus nõustus vaherahuga pärast seda, kui nädala algul jõuti valitsusega kokkuleppele šariaadi ainukehtivuses Swāti orus.
 Iraagis avati pärast osalist remonti varem Abū Ghuraybi vangla nime all tuntud Bagdadi keskvangla, kus ametivõimud on lubanud järgida rahvusvahelisi seadusi.
 Iirimaa pealinnas Dublinis ametiühingute korraldatud meeleavaldusel protestis umbes 100 000 inimest valitsuse vastu, süüdistades teda suutmatuses majanduskriisile lahendusi leida.
 Venemaa pealinnas Moskvas toimus opositsiooniliikumise Solidaarsus korraldatud meeleavaldus, kus nõuti peaminister Vladimir Putini tagasiastumist.
 Slovakkias Brenzos hukkus vähemalt 11 suusareisile teel olnud inimest, kui raudteed ületanud buss põrkas kokku reisirongiga.
 Ameerika Ühendriikides Hollywoodis jagati välja 29. Kuldse Vaarika auhinnad 2008. aasta halvimatele filmidele ja nende tegijatele.
 Tallinna Keskraamatukogu harrastusheliloojatele korraldatud isamaaliste laulude võistluse võitis Pärt Uusberg Juhan Liivi sõnadele kirjutatud lauluga "Ilus ta ei ole".
 Viru-Nigulas avati üle aasta remondis olnud 19. sajandi keskel ehitatud rahvamaja.

22. veebruar
 Saksamaa pealinnas Berliinis kohtunud Prantsusmaa, Saksamaa, Suurbritannia, Itaalia, Hispaania ja Hollandi riigipead arutasid valmistumist aprillis toimuvaks G20 tippkohtumiseks. Jõuti kokkuleppele vajaduses reguleerida riskifondide tegevust ning tõhustada finantsjärelevalvet. Juttu oli ka protektsionismist, eelkõige kodumaise autotööstuse toetamisest.
 Sudaani president ‘Umar Ḩasan Aḩmad al-Bashīr tegi visiidi Kairosse, et paluda tuge Egiptuse presidendilt Ḩusnī Mubārakilt teda ootavate Rahvusvahelise Kriminaalkohtu Dārfūri veresauna puudutavate süüdistuste vastu.
 Venemaa kindralstaabi ülem Nikolai Makarov teatas, et Lõuna-Osseetia ja Abhaasia sõjaväebaaside rajamine edeneb plaanipäraselt ning need valmivad aasta lõpuks. NATO on teatanud, et peab baase Gruusia territoriaalse terviklikkuse rikkumiseks.
 Hiinas Shanxi provintsis 50 km kaugusel provintsi pealinnast Taiyuanist hukkus Gua kivisöekaevanduses toimunud plahvatuses vähemalt 74 inimest.
 Somaalia pealinnas Muqdishos Aafrika Liidu peakorteri hoones toimunud plahvatuses hukkus vähemalt 11 Burundi rahuvalvesõdurit.
 Ameerika Ühendriikides Los Angeleses peeti 81. Oscari auhinnatseremoonia.

23. veebruar
 Prantsusmaa pealinnas Pariisis algas kolmepäevane oksjon, kus on pandud müüki hiljuti surnud moelooja Yves Saint Laurenti hiiglaslik kunstikogu, mille hulgas on ka Pablo Picasso ja Henri Matisse'i teoseid.
 Venemaal tähistati kodumaa kaitsjate päeva.
 Euroopa Komisjon tunnustas Stockholmi muu hulgas ummikumaksude kehtestamise eest ning nimetas linna 2010. aasta Euroopa keskkonnapealinnaks.
 Eestis astus ametisse uus sotsiaalminister Hanno Pevkur.
 Eestit külastas president Toomas Hendrik Ilvese kutsel Euroopa Komisjoni president José Manuel Barroso, et võtta vastu Maarjamaa Risti I klassi teenetemärk.
 Eesti Riigikohus otsustas, et Riigikogu liikmete palkade külmutamise eelnõu on põhiseadusega vastuolus.
 Eesti president Toomas Hendrik Ilves andis Eesti Vabariigi 91. aastapäeva puhul üle teenetemärgid 97 inimesele.
 Tallinnas anti üle riigi kultuuripreemiad. Elutöö preemia said Ellen Niit, Arvo Pärt ja Aarne Üksküla. 2008. aasta loomingu eest said preemia Peeter Jalakas ja Tõnu Kaljuste, Indrek Peil ja Siiri Vallner, Elmo Nüganen ning Mari Tarand.

24. veebruar
 Jaapani peaminister Tarō Asō külastab esimese välisriigi liidrina Valges Majas Ameerika Ühendriikide presidenti Barack Obamat.
 Põhja-Korea teatas, et kavatseb Maa orbiidile saata loodusvarade ja meteoroloogilisteks uurimisteks mõeldud satelliidi. Rahvusvahelised eksperdid oletavad, et tegelikult püüab Põhja-Korea programmi raames katsetada oma rakette.
 Rootsi kuningakoda teatas kroonprintsess Victoria kihlumisest Daniel Westlingiga. Pulmad toimuvad 2010. aasta suvel.
 Eestis tähistati Eesti Vabariigi 91. aastapäeva.
 Tallinna Miinisadamasse jõudis Eesti mereväe kolmas Suurbritanniast ostetud Sandown-klassi miinijahtija Ugandi.

25. veebruar
 Iraani võimude teatel on alustatud Venemaa osalusel rajatava Būshehri tuumaelektrijaama katsetamist.
 Somaalia pealinnas Muqdishos on Aafrika Liidu rahuvalvevägede ja islamimässuliste võitluses kahe päeva jooksul hukkunud vähemalt 81 inimest.
 Bangladeshi pealinnas Dhakas mässuks muutunud piirivalvurite palgatüli tagajärjel sai surma ligi 50 inimest. 
 Turkish Airlinesi lend 1951: Hollandis Amsterdamis Schipholi lennujaamas purunes maandumisel kolmeks tükiks İstanbulist saabunud Turkish Airlinesi reisilennuk Boeing 737-800, mille 135 reisijast hukkus 9.
 Eestis tunnistas Harju Maakohus endise kõrge kaitseministeeriumi ametniku Herman Simmi süüdi riigireetmises ja asutusesisese teabe edastamises ning mõistis talle 12 aasta ja 6 kuu pikkuse vanglakaristuse.

26. veebruar
 Läti president Valdis Zatlers tegi Euroopa Parlamendi liikmele ja Läti endisele rahandusministrile Valdis Dombrovskisele ettepaneku moodustada uus valitsus.
 Jamaica kindralkubernerina astus ametisse Patrick Allen.
 Haagi tribunal mõistis õigeks sõjakuritegudes süüdistatud Serbia ekspresidendi Milan Milutinovići. Ülejäänud viis kohtu all olnud kõrget Serbia ametnikku mõisteti süüdi.
 Leedu eurovolinik Dalia Grybauskaitė teatas, et kavatseb kandideerida 17. mail toimuvatel Leedu presidendivalimistel.
 ÜRO Julgeolekunõukogu otsustas pikendada rahuvalvemandaati Ida-Timoris 2010. aasta veebruari lõpuni.
 Venemaa gaasifirma Gazprom teatas, et kui Ukraina ei maksa 7. märtsiks oma 400 miljoni dollari suurust võlga, katkestab ta järgmisest päevast gaasitarned.
 Norra Nobeli rahuauhinda välja andva Nobeli komitee uueks esimeheks nimetati Thorbjørn Jagland.
 Eesti kaitsepolitsei vahistas seoses kahtlustusega seotuses pistisevõtmisega keskerakondlase Elmar Sepa ning otsis läbi tema kodu. Läbi otsiti ka Kesknädalat ja Vesti Dnjad välja andva Jüri Vilmsi Sihtkapitali ruumid. 
 Eesti valitsus otsustas osaleda 38,8 miljoni krooniga Estonian Airi aktsiakapitali suurendamises, tingimusel, et ka teised aktsionärid SAS Group ja Cresco panustavad proportsionaalselt.
 Eesti valitsus kiitis heaks energia- ja elektrimajanduse arengukavad, mis näevad ette Eestisse tuumaelektrijaama ehitamise aastaks 2023.
 Bonnieri uuriva ajakirjanduse preemia võitis Eesti Ekspressi ajakirjanik Tarmo Vahter artikli "Maadevahetuse pöörasid parseldamiseks reformierakondlased" eest.

27. veebruar
 Ameerika Ühendriikide president Barack Obama teatas, et USA lahinguüksused tuuakse augustiks 2010 Iraagist välja.
 Iisraelis peetud koalitsiooniläbirääkimised peaministrikandidaadi Benjamin Netanyahu juhitava Likudi ja Tzipi Livni juhitava Kadima vahel lõppesid tulemusteta.
 Ameerika Ühendriikide pealinnas Washingtonis koos Pakistani esindajatega visiidil viibiva Afganistani siseministri Moḩammad Ḩanīf Atmari hinnangul on Afganistanis 10 000 – 15 000 Ţālebāni võitlejat, kes tegutsevad riigi 34 provintsist 17-s.
 Kagu-Aasia riikide koostööorganisatsioon ASEAN sõlmis Tais toimunud kohtumisel vabakaubanduslepingud Austraalia ja Uus-Meremaaga.
 Beninis, Burkina Fasos, Elevandiluurannikul, Malis, Nigeris, Nigeerias ja Togos algas UNICEF-i korraldatud kampaania, mille käigus vaktsineeritakse lastehalvatuse vastu 53 miljonit alla 5-aastast last. 
 Saksamaa annab Poola peaministri Donald Tuski palvele vastu tulles Poolale miljon eurot endise Oświęcimi koonduslaagri säilitamiseks muuseumina.
 Ameerika Ühendriikide California osariigi kuberner Arnold Schwarzenegger kuulutas pikaajalisest põuast põhjustatud veepuuduse ja tuleohu tõttu välja eriolukorra.
 Saksamaa autotootja Opel teatas kavatsusest eralduda osaliselt oma emaettevõttest General Motorsist, et osaleda Saksamaa riikliku toetuse saamises.
 Eesti Pank ja Rootsi keskpank Riksbanken sõlmisid ennetava kokkuleppe finantsstabiilsuse tagamiseks ja kindlustunde suurendamiseks finantsturgudel.
 Tartus toimus rahvusvaheline Juri Lotmanile pühendatud teadusseminar, mille raames anti üle Juri Lotmani stipendium ja Lermontovi medal ning avati Laulupeo tänaval Juri Lotmani ja Zara Mintsi mälestustahvel.
 Eesti president Toomas Hendrik Ilves kuulutas Eesti Kirjandusmuuseumis esinedes välja õpilaste ja üliõpilaste kirjatalgud "Mida mina saan teha Eesti heaks?".
 Eesti muusik ja näitleja Jaan Tätte lõpetas turnee Afganistanis Eesti kaitseväelastele antud kolmanda kontserdiga.

28. veebruar
 Afganistani president Ḩāmid Karzay teatas, et presidendivalimised toimuvad enne 21. maid 2009.
 Ameerika Ühendriikide president Barack Obama teatas, et Ameerika Ühendriikide tervishoiuministriks saab Kansase osariigi kuberner Kathleen Sebelius.
 Tallinnas Kumu Kunstimuuseumis andis Soome president Tarja Halonen eesti foto- ja videokunstnikule Mark Raidperele üle Soome ja Baltimaade rahaliselt suurima kunstiauhinna Ars Fennica.
 Kuressaare Linnateatris lõppes kahepäevane vendadele Jüri ja Ülo Tuulikule pühendatud harrastusteatrite festival "Meretagune asi".

 2009-02